《读瞿存斋剪灯新话作歌》
明代·桂衡

山阳才人畴与侣，开口为今阖为古。
春以桃花染性情，秋将桂为熏言语。
感离抚遇心怦怦，道是无凭还有凭。
沉沉帐里昼吹笛，煦煦窗前宵剪灯。
倏而晴兮倏而雨，悲欲啼兮喜欲舞。
玉箫倚月吹凤凰，金栅和烟锁鹦鹉。
造化有迹尸者谁，一念才萌方寸移。
善善恶恶苟无失，怪怪奇奇将有之。
丈夫未达虎为狗，濯足沧浪泥数斗。
气寒骨耸铮有声，脱帻目光如电走。
道人青蛇天动摇，不斩寻常花月妖。
茫茫尘海沤万点，落落云松酒半瓢。
世间万事幻泡尔，往往有情能不死。
十二巫山谁道深，云母屏风薄如纸。
莺莺宅前芳草凄，燕燕楼中明月低。
从来松柏有孤操，不独鸳鸯能并栖。
久在钱塘江上住，厌见潮来又潮去。
燕为衔春几度回？断梦残红落何处？还君此编长啸歌，便
当酌以金叵罗。
醉来呼枕睡一觉，高车驷马游南柯。

作者简介：明浙江仁和人，字孟平。工文章，诗绮丽有致。洪武间任钱塘县儒学训导。迁山东。建文二年，转谷王府奉祠。卒于长沙。有《紫微稿》。